Eth qu’ei ara quèrra ei eth pair, qu’eth sòn gausat paladar siguec causa de qué era espècia umana tastèsse tant amarum.214 Contempla ara dreta ar ancian pair dera Glèisa, que Crist li fidèc es claus dera encantadora flor:215 ath sòn costat se sè aqueth que vedec, abans de morir, toti es tempsi calamitosi qu’auie de trauessar era beròia esposa que siguec conquistada damb era lança e es claus;216 e pròche ar aute, aqueth Cap que jos es sues ordes viuec de mannà era nacion ingrata, volubla e obstinada.217 Guarda seiguda a Anna dauant de Pèir, contemplant ara sua hilha damb tau afogadura, qu’enquia e tot cantant er “Hosanna” la dèishe de uelh; e dauant deth màger Pair de familha se sè Lucia, que manèc ara tua Dauna ena tua ajuda, quan barrères es paupetes ath cant der abisme.